62023CJ0633_RES
Дело C‑633/23
Electrabel SA и др.
срещу
Commission de Régulation de l’Électricité et du Gaz (CREG)
(Преюдициално запитване, отправено от Сour d’appel de Bruxelles)
Решение на Съда (четвърти състав) от 18 декември 2025 година
„Преюдициално запитване — Вътрешен пазар на електроенергия — Регламент (ЕС) 2022/1854 — Спешна намеса за справяне с високите цени на енергията — Член 2, точки 5 и 9 — Членове 6—8 — Tаван на пазарните приходи, получени от производители на електроенергия, използващи определени енергийни източници — Определяне на „пазарните приходи“ — Национална правна уредба, предвиждаща прилагането на презумпции, които са или необорими, или оборими чрез използването на други презумпции — Принцип на пропорционалност — Член 22, параграф 2, буква в) — Период на прилагане на членове 6—8 от този регламент — Прилагане на таван на приходите от по-ранна дата от предвидената в посочения регламент по силата на национална правна уредба, приета след влизането в сила на същия регламент — Принципи на предимство и на ефективност на правото на Съюза — Принцип на лоялно сътрудничество“
Енергетика — Вътрешен пазар на електроенергия — Регламент 2022/1854 — Спешна намеса за справяне с високите цени на енергията — Таван на пазарните приходи, получени от производители на електроенергия, използващи определени енергийни източници — Национална правна уредба, предвиждаща прилагането на презумпции, които са или необорими, или оборими чрез използването на други презумпции — Принцип на пропорционалност — Допустимост — Условие
(Регламент на Съвета 2022/1854, съображение 37, член 1, член 2, точки 5 и 9 и членове 6—8)
(вж. т. 38—53 и 55; т. 1 от диспозитива)
Енергетика — Вътрешен пазар на електроенергия — Регламент 2022/1854 — Спешна намеса за справяне с високите цени на енергията — Таван на пазарните приходи, получени от производители на електроенергия, използващи определени източници — Национална правна уредба, приета след влизането в сила на Регламент 2022/1854 — Правна уредба, предвиждаща прилагането на таван на пазарните приходи за период, предхождащ определения с този регламент — Принципи на предимство и на ефективност на правото на Съюза и на лоялно сътрудничество — Допустимост
(член 4, параграф 3 ДЕС; член 288 ДФЕС; Регламент 2022/1854 на Съвета, членове 6—8 и член 22, параграф 2, буква в)
(вж. т. 57—65; т. 2 от диспозитива)
Резюме
Сезиран с преюдициално запитване от Cour d’appel de Bruxelles (Апелативен съд Брюксел, Белгия), Съдът се произнася по тълкуването на Регламент 2022/1854, който въвежда спешна намеса, която да смекчи последиците от високите цени на енергията, по-специално чрез задължителен таван на приходите, които производителите на електроенергия получават от определени източници (
1
). В този контекст той проверява правилата за определяне на пазарните приходи от електроенергия, за които се прилага въпросният таван, и уточнява времевия обхват на посочения регламент с оглед на национална правна уредба, която е приета, докато последният е бил в сила, и която също предвижда прилагането на таван на тези приходи.
На основание на Регламент 2022/1854 белгийският закон за електроенергията въвежда таван на пазарните приходи на някои производители на електроенергия чрез налагането на такса в полза на държавата върху свръхприходите, реализирани за определен период (
2
).
На 28 февруари 2023 г. на основание на разпоредба от Закона за електроенергията (
3
) Commission de régulation de l’électricité et du gaz (CREG) (Комисия за регулиране на електроенергията и природния газ) приема решение относно образеца на декларация и формата на документите, които трябва да се представят от лицата, задължени за таксата, въведена с този закон.
На 29 и 30 март 2023 г. жалбоподателите — които са или частноправни юридически лица, за които важи тази такса, и по-специално производители и/или доставчици на електроенергия, или федерации на предприятия от електроенергийния сектор, които действат в полза на своите членове — сезират запитващата юрисдикция с три жалби за отмяна на това решение. В подкрепа на тези жалби жалбоподателите твърдят, че решението на CREG от 28 февруари 2023 г. е прието в нарушение на Регламент 2022/1854, на член 288 ДФЕС и на принципите на предимство и на ефективност на правото на Съюза.
Запитващата юрисдикция констатира, че предвиденият в решението на CREG от 28 февруари 2023 г. образец за декларация на приходите се основава на съвкупност или поредица от презумпции, които задълженото лице никога не може да избегне напълно и съответно не е в състояние да декларира действителните си приходи. В това отношение тя не е убедена, че възможността за държавите членки да използват прогнози за целите на изчисляването на тавана на пазарните приходи (
4
), им позволява да предвидят система, основана единствено на необорими презумпции или на презумпции, които са частично оборими, но по начин, при който остават елементи, теоретично предопределени от държавата членка, независимо от действително получените приходи. Освен това, що се отнася до обхванатия от решението на CREG от 28 февруари 2023 г. период, запитващата юрисдикция си задава въпроса дали възможността за държавите членки да запазят или въведат мерки, които допълнително ограничават пазарните приходи (
5
), включва и възможността да прилагат таванен режим преди датата на влизане в сила на този регламент.
Съображения на Съда
На първо място, що се отнася до определянето на размера на пазарните приходи, за който трябва да се прилага изискваният с Регламент 2022/1854 таван на приходите, Съдът констатира, че от текста на разпоредбите на посочения регламент следва, че този таван не може да се прилага към теоретични приходи, които не съответстват на пазарната действителност, а трябва да се прилага към суми, отразяващи действително получените от съответните оператори приходи. В нито една от релевантните му разпоредби обаче не се уточнява методиката за определяне на тези приходи.
Съдът съответно подчертава, че държавите членки са тези, които установяват правилата за определяне на пазарните приходи, за които трябва да се прилага таванът на приходите. Доколкото обаче така прилагат Регламент 2022/1854, държавите членки трябва да упражняват правомощията си по начин, който запазва полезното действие на разпоредбите на този регламент.
Що се отнася до това дали в този контекст на държавите членки е позволено да използват презумпции, Съдът припомня, първо, че с оглед на големия брой сделки, за които компетентните органи на държавите членки трябва да гарантират прилагането на тавана за пазарните приходи, тези органи следва да имат възможността да използват разумни прогнози за изчисляването на въпросния таван. По естеството си прогнозата е приближение до определена стойност и невинаги съответства на точна стойност. Ето защо е допустима евентуална разлика между действителните и предполагаемите приходи, без това задължително да прави използването на презумпции несъвместимо с Регламент 2022/1854, стига тази разлика, независимо дали е отрицателна или положителна, да остава разумна, тоест умерена, а възприетите въз основа на тези презумпции прогнози да са представителни за пазарната действителност през разглеждания период.
Второ, с Регламент 2022/1854 (
6
) по-специално се въвежда спешна намеса, която да смекчи последиците от високите цени на енергията чрез извънредни, целенасочени и ограничени във времето мерки, имащи за цел в частност установяването на таван на пазарните приходи, които някои производители получават от производството на електроенергия, и целевото им преразпределяне към крайните потребители на електроенергия. Затова използването на разумни прогнози, включително под формата на презумпции, за да се приложат бързо краткосрочни мерки, може да представлява подходящо и дори необходимо средство, за да се гарантира ефективността на наложения с Регламент 2022/1854 таван на приходите и съответно да се постигне тази цел.
Трето, Съдът отбелязва, че съгласно Регламент 2022/1854 (
7
) държавите членки са длъжни да въведат ефективни мерки за гарантиране на ефективното прилагане на тавана и за предотвратяване на заобикалянето му и че може да се наложи събирането и проверката на много голям обем данни. Съответно в зависимост от особеностите на разглеждания национален пазар или техническите трудности, които могат да съществуват, що се отнася до възможността за отделяне на приходите, за които действително трябва да се прилага наложеният с този регламент таван, използването на презумпции може да се окаже необходимо.
От това Съдът заключава, че Регламент 2022/1854 допуска държава членка да използва презумпции, за да определи размера на пазарните приходи, за които трябва да се прилага наложеният с този регламент таван, стига тези презумпции да дават възможност за разумни и представителни за пазарната действителност през разглеждания период прогнози за тези приходи.
Всъщност предвид спешната необходимост от въвеждане на изисквания с Регламент 2022/1854 таван на приходите, както и предвид това, че въпросната мярка е извънредна и ограничена във времето, използването на презумпции — включително евентуално необорими — за да се определи с точност размерът на приходите, към който трябва да се прилага посочената мярка, изглежда пропорционално, щом те дават възможност за разумни и представителни за пазарната действителност през разглеждания период прогнози за тези приходи. Преценката дали дадена презумпция отговаря на това условие, е от компетентността на националните органи, действащи под контрола на националните юрисдикции. За целите на тази преценка следва да се вземат предвид всички фактически и технически фактори, характеризиращи не само положението на съответните оператори и съоръжения, но и националния пазар на електроенергия.
Съответно Съдът приема, че Регламент 2022/1854 (
8
) и принципът на пропорционалност допускат национална правна уредба, съгласно която размерът на приходите, за който се прилага предвиден на основание на този регламент таван на пазарните приходи, се определя, в зависимост от визираните съоръжения за производство на електроенергия, или въз основа на необорими презумпции, или въз основа на оборими презумпции, които обаче могат да бъдат оборени само при определени условия, стига тези презумпции да дават възможност за разумни и представителни за пазарната действителност през разглеждания период прогнози за посочените приходи.
На второ място, що се отнася до времевия обхват на Регламент 2022/1854, Съдът констатира, че от нито една разпоредба на този регламент не следва, че той би се прилагал към таван на приходите, въведен с национална правна уредба за период, предхождащ влизането му в сила, и още по-малко, че такава правна уредба би трябвало да отговаря на предвидените в него условия. Ето защо, при липсата на приложима ratione temporis правна уредба на Съюза в тази област не може да се приеме, че държавите членки са лишени от възможността да упражняват правомощията си, като предвидят таван на пазарните приходи, който е подобен на този, чието въвеждане изисква Регламент 2022/1854, но има различен от него времеви обхват.
Фактът, че такава национална правна уредба е приета, при все че Регламент 2022/1854 вече е бил в сила, е без значение в това отношение, тъй като нито една от разпоредбите на този регламент не сочи, че законодателят на Съюза е искал да лиши държавите членки от тази възможност или да обвърже упражняването ѝ с разрешение на Съюза. Напротив, законодателят на Съюза изрично е предвидил възможността държавите членки да въвеждат или да запазват в сила тавани на пазарните приходи, които са по-строги (
9
) от предвидения с този регламент (
10
). От септември 2021 г. на пазарите на електроенергия впрочем се наблюдават много високи цени и агресивната война на Русия срещу Украйна е довела до значителни допълнителни увеличения и нестабилност на цената на електроенергията (
11
). Освен това законодателят на Съюза е отбелязал (
12
), че всички държави членки са засегнати неблагоприятно от тази енергийна криза, макар и в различна степен, и че от февруари 2022 г. се наблюдава твърде голямо и трайно увеличение на цените.
Същевременно запитващата юрисдикция не посочва да има съмнения относно съвместимостта на спорната национална правна уредба с други разпоредби от правото на Съюза, които биха могли да се приложат ratione temporis. Освен това Съдът подчертава, от една страна, че нито член 288 ДФЕС, нито принципите на предимство и на ефективност на правото на Съюза могат да променят обхвата на даден регламент, както той е определен от законодателя на Съюза. От друга страна, по силата на принципа на лоялно сътрудничество (
13
) държавите членки се въздържат по-специално от всякакви мерки, които биха могли да застрашат постигането на целите на Съюза. При все това с оглед по-специално на факта, че въвеждането на таван на приходите, подобен на предвидения в Регламент 2022/1854, преследва цели, съвместими с целите на този регламент, не може да се приеме, че държава членка нарушава този принцип, ако прилага на национално равнище такава мярка, преди тя да се изисква на равнище Съюз.
Затова Съдът постановява, че Регламент 2022/1854 (
14
), във връзка с член 288 ДФЕС и с принципите на предимство и на ефективност на правото на Съюза и на лоялно сътрудничество, допуска национална правна уредба, която е приета след влизането в сила на този регламент и предвижда прилагането на таван на пазарните приходи, подобен на този, чието въвеждане се изисква с посочения регламент, но за период, предхождащ определения в същия регламент.
(
1
)	Регламент (ЕС) 2022/1854 на Съвета от 6 октомври 2022 година относно спешна намеса за справяне с високите цени на енергията (ОВ L 261 I, 2022 г., стр. 1), членове 6 и 7.
(
2
)	Член 22 ter от Loi relative à l’organisation du marché de l’électricité (Закон за организацията на пазара на електроенергия) от 29 април 1999 г. (Moniteur belge от 11 май 1999 г., стр. 16264), в редакцията му съгласно Loi modifiant la loi relative à l’organisation du marché de l’électricité et introduisant un plafond sur les recettes issues du marché des producteurs d’électricité (Закон за изменение на Закона за организацията на пазара на електроенергия и за въвеждане на таван на пазарните приходи на производителите на електроенергия) от 16 декември 2022 г. (Moniteur belge от 22 декември 2022 г., стр. 98819) (наричан по-нататък „Законът за електроенергията“).
(
3
)	Член 22 ter, параграф 6, четвърта алинея от Закона за електроенергията изисква от лицата, задължени за въведената с този член 22 ter такса, да подадат до определена дата декларация до CREG и определя съдържанието на тази декларация.
(
4
)	В съответствие със съображение 37 от Регламент 2022/1854, съгласно което държавите членки могат да използват разумни прогнози за изчисляването на тавана на пазарните приходи.
(
5
)	Предвидена в член 8, параграф 1, буква а) от Регламент 2022/1854.
(
6
)	Както следва от член 1.
(
7
)	Член 6, параграф 3, член 6, параграф 2 и член 7, параграф 6.
(
8
)	По-специално членове 6—8 във връзка с член 2, точки 5 и 9 от него.
(
9
)	Член 8, параграф 1, буква а) от Регламент 2022/1854.
(
10
)	Член 6, параграф 1.
(
11
)	Съображение 1 от Регламент 2022/1854.
(
12
)	Съображение 5 от Регламент 2022/1854.
(
13
)	Член 4, параграф 3 ДЕС.
(
14
)	По-точно членове 6—8 и член 22, параграф 2, буква в).